Εξοχότατε κύριε Πρόεδρε της Κυπριακής Δημοκρατίας

Κυρία Υφυπουργέ Πολιτισμού

Κύριε Πρόεδρε και μέλη της Ακαδημίας Επιστημών, Γραμμάτων και Τεχνών

Κύριε Πρόεδρε και μέλη του Ιδρύματος Νέμιτσας

Κυρία Λούκη Νέμιτσα, κύριε Τάκη Νέμιτσα

Αγαπητοί προσκεκλημένοι,

Ευχαριστώ τον Πρόεδρο της Δημοκρατίας για τα καλά του λόγια, τον πρόεδρο του Ιδρύματος «Νέμιτσας» και την αγαπητή μου κυρία Μουζάλα για την εισαγωγή και την παρουσίαση του βιογραφικού μου. Ευχαριστώ το Ίδρυμα «Νέμιτσας» για την απόφασή του να με τιμήσει και ταυτόχρονα να αναδείξει με αυτό το βραβείο το κλασικό μπαλέτο. Ευχαριστώ και την ειδική καλλιτεχνική επιτροπή γιατί εκτίμησε τη δουλειά και την προσφορά μου στον επαγγελματικό μου χώρο.

Θέλω όμως να επαινέσω γενικά αυτήν την πρωτοβουλία του Ιδρύματος «Νέμιτσας», του μοναδικού αυτού θεσμού, ο οποίος σε συνεργασία με την Ακαδημία Επιστημών, Γραμμάτων και Τεχνών, παρακολουθεί και επιβραβεύει ανθρώπους οι οποίοι διακρίνονται στον τομέα τους. Ευχαριστώ ιδιαίτερα τον κύριο Τάκη Νέμιτσα και την κυρία Λούκη Νέμιτσα για αυτό το βραβείο, και γιατί εδώ και χρόνια στηρίζουν οικονομικά καιανθρώπους από τον χώρο των τεχνών. Εκτιμώ και χαιρετίζω την καλλιτεχνική τους ευαισθησία, τη φιλοκαλία και την ευγένεια να υποστηρίζουν και να προάγουν τις Τέχνες, τα Γράμματα και τις Επιστήμες. Μακάρι τέτοιοι ευεργέτες, τέτοιοι Μαικήνες, να πληθύνουν για να δώσουν ακόμη μεγαλύτερη ώθηση στην πολιτιστική καλλιέργεια που τόσο μεγάλη ανάγκη έχει ο τόπος μας. Τέτοια φιλότεχνα παραδείγματα φωτίζουν τη δημιουργική πλευρά των ανθρώπων και συμβάλλουν στην ανάπτυξη των τεχνών και του πολιτισμού ως τρόπου ζωής μιας κοινωνίας.

Το παράδειγμα του Ιδρύματος «Νέμιτσας» με οδήγησε σε έναν όμορφο συνειρμό από την πόλη της Βιέννης, στην οποία ζω και εργάζομαι εδώ και 17 χρόνια. Ένας από τους μεγαλύτερους Μαικήνες, τους ευεργέτες των τεχνών και προστάτες των καλλιτεχνών, ήταν Έλληνας. Ο Νικόλαος Δούμπας. Αυτός δώρισε στη Βιέννη το περίφημο Musikverein, το Μέγαρο Μουσικής, στο οποίο πραγματοποιείται και η καθιερωμένη πρωτοχρονιάτικη συναυλία που μεταδίδεται και στην Κύπρο. Το όνομα του Νικόλαου Δούμπα συνδέεται με τα επιβλητικά κτήρια του Αυστριακού Κοινοβουλίου, του Δημαρχείου της Βιέννης, της Ακαδημίας Καλών Τεχνών και άλλων αρχιτεκτονικών κοσμημάτων της πόλης. Ο Δούμπας υπήρξε ευεργέτης των καλλιτεχνών και προσωπικός φίλος των μεγάλων συνθετών, όπως ο Βάγκνερ, ο Σούμπερτ και ο Γιόχαν Στράους. Στο εξοχικό σπίτι του Δούμπα, συνέθεσε και πρωτοπαρουσίασε ο Στράους τον «Γαλάζιο Δούναβη». Υπήρξε και στενός φίλος του Γκούσταβ Κλιμτ που θεωρείται ένας από τους κορυφαίους ζωγράφους όλων των εποχών. Η πόλη της Βιέννης τίμησε πολλές φορές τον Δούμπα. Ένας από τους κεντρικούς δρόμους μπροστά από το Μέγαρο Μουσικής φέρει το όνομά του, ενώ ο τάφος του είναι στο τμήμα με τους μεγάλους μουσουργούς. Τον Μπετόβεν, τον Μότσαρτ, τον Μπραμς, τον Στράους.

Κυρία Λούκη Νέμιτσα, κύριε Τάκη Νέμιτσα σας ευχαριστώ πολύ για τη στήριξή σας, η οποία συνοδεύεται και με ένα μεγάλο χρηματικό έπαθλο.

Όπως είπα και πέρσι από αυτό το βήμα, το επάγγελμα της χορεύτριας και του χορευτή στο πιο ψηλό επαγγελματικό επίπεδο είναι πολύ ανταγωνιστικό. Τίποτα δεν είναι δεδομένο. Τα συμβόλαιά μας ανανεώνονται ή όχι κάθε χρόνο. Τη θέση σου πρέπει να τη διεκδικείς καθημερινά. Γι’ αυτό απαιτείται άρτια τεχνική κατάρτιση, πνευματική διαύγεια, συναισθηματική φόρτιση και ψυχική έκφραση. Το σώμα, ο νους και η ψυχή, πρέπει να βρίσκονται σε συνεχή εγρήγορση και αρμονία. Αυτά, σε συνδυασμό με την αυτοπειθαρχία και τη στοχοπροσήλωση συνθέτουν την καλλιτεχνική προσωπικότητα η οποία αναζητά πάντοτε την τελειότητα και καλείται όταν βρίσκεται στη σκηνή, να δώσει όλο της το είναι για να συνεπάρει, να σαγηνέψει, να συγκινήσει το κοινό. Και η ανταμοιβή μας δεν είναι τίποτα άλλο από το θερμό χειροκρότημα, τα ευγενικά επιφωνήματα, μια ανθοδέσμη.

Το μπαλέτο δεν είναι ένας εύκολος δρόμος. Είναι μια μορφή τέχνης με πολύ ιδρώτα, η οποία από τη φύση της έχει σύντομη ημερομηνία λήξης για τον καλλιτέχνη. Γι’ αυτό και τρέχουμε με τα χίλια, να προλάβουμε τον χρόνο του σώματος και των αντοχών μας. Είναι ακόμη και μια πάλη με τον εαυτό μας, ιδιαίτερα σε περιόδους αναπόφευκτων δυστυχώς τραυματισμών, επακόλουθων απογοητεύσεων αλλά και συναισθηματικών παλινωδιών. Δεν είμαστε λοιπόν εύκολοι άνθρωποι οι χορευτές. Έχουμε τα σκαμπανευάσματά μας. Το άγχος, τα νεύρα, το κλάμα πολλές φορές, μαζί και η έγνοια των διαπροσωπικών σχέσεων, η σκέψη για το πώς θα τελειώσει η καριέρα μας και το τι θα κάνουμε μετά. Όμως όλα αυτά πρέπει να σταματούν όταν βγαίνεις στην σκηνή. Εκεί μπαίνει μπροστά η συνείδηση της ευθύνης. Και απέναντι στον εαυτό μας και απέναντι στην ομάδα μας και ιδιαίτερα η ευθύνη μας απέναντι στο κοινό. Γιατί εκεί στη σκηνή αρχίζει μια ιεροτελεστία, μια σπονδή στη θεά Τέχνη.

Συχνά με ρωτούν αν έκανα πολλές προσωπικές θυσίες για να φτάσω εδώ που είμαι σήμερα. Απερίφραστα απαντώ, ναι. Όμως αυτή ήταν η επιλογή μου, η χαρά και η αγάπη μου. Εγώ χρωστώ στον χορό και όχι ο χορός σε εμένα. Γιατί πολύ απλά, δεν ήθελα ποτέ μου να κάνω κάτι άλλο.

Γυρίζοντας πίσω τον χρόνο, βλέπω ότι είχα την τύχη να μεγαλώσω σε ένα φιλότεχνο οικογενειακό και συγγενικό περιβάλλον. Οι γονείς μου με έπαιρναν μαζί με τις αδελφές μου σε ποικίλες παραστάσεις. Είχα όμως και την τύχη να έχω δασκάλα μου την εξαδέλφη του πατέρα μου, τη Ναδίνα Λοϊζίδου, η σχολή της οποίας έγινε το δεύτερό μου σπίτι. Επιτρέψετέ μου να της πω, διότι είναι εδώ σήμερα μαζί μας ότι της αξίζουν τα μεγαλύτερα βραβεία, γιατί η συμβολή της στον χορό και ιδιαίτερα στο κλασικό μπαλέτο είναι ανεκτίμητη. Δεν είμαι μόνο εγώ που μαθήτευσα στη σχολή της και πέτυχα στον χώρο μου. Η κόρη της Ναδίνας, η Δάφνη υπήρξε για χρόνια χορεύτρια στην παγκοσμίου φήμης ομάδα μπαλέτου του Μορίς Μπεζάρ, χορεύοντας σε όλο τον κόσμο. Η Ελένη Ο’Κηφ, η Καρολίνα Κωνσταντίνου, η Λία Χαράκη, έχουν το δικό τους πλούσιο βιογραφικό, ενώ σήμερα στην ενεργό δράση είναι η Ναστάζια Φιλίππου στο Κρατικό Μπαλέτο της Δρέσδης, η Όλγα Μάρκαρη μέχρι πρόσφατα στην Όπερα Νόβα της Πολωνίας και η αδελφή μου Λουΐζα Αβραάμ για χρόνια χορεύτρια στην ομάδα χορού Gauthier Dance στη Στουτγκάρδη και τώρα στο Κρατικό θέατρο Όπερας και Μπαλέτου της Αμβέρσας, στο Βέλγιο. Υπάρχουν φυσικά και άλλοι Κύπριοι χορευτές από διαφορετικές σχολές της Κύπρου που έκαναν ή κάνουν τη δική τους καριέρα. Αναφέρω μερικούς: Ναταλία Γκρέκου, Αναστασία Πασχάλη, Χριστίνα Αρέστη, Μέλανη Λάμπρου και άλλοι.

Στο σημείο αυτό θα ήθελα να ευχαριστήσω και τον πολιτιστικό Όμιλο «ΔΙΑΣΤΑΣΗ», με την ομάδα χορού του οποίου έκανα παραστάσεις στην Κύπρο και στο εξωτερικό σε μουσικές των Χατζιδάκι, Θεοδωράκη, Ξαρχάκου, Σαββόπουλου και άλλων σπουδαίων συνθετών.

Αγαπητοί προσκεκλημένοι

Το κλασικό μπαλέτο δεν είναι μονάχα μια μορφή τέχνης με αισθητικό περιεχόμενο. Σίγουρα ο θεατής έρχεται για να απολαύσει τη ζωντανή μουσική, τη χορογραφία, τα σκηνικά, τους φωτισμούς, την τεχνική και συναισθηματική έκφραση των χορευτών. Το κλασικό μπαλέτο όμως, όπως και το θέατρο, οι αρχαίες τραγωδίες και κωμωδίες, έχει και την ηθική του πτυχή. Είτε είναι παραμύθια όπως η «Λίμνη των Κύκνων», η «Ζιζέλ», ο «Καρυοθραύστης», είτε χορευτικές διασκευές θεατρικών και λογοτεχνικών έργων όπως «Ο Ρωμαίος και η Ιουλιέττα» του Σαίξπηρ, ο «Δον Κιχώτης» του Θερβάντες, «Η κυρία με τις Καμέλιες» του Δουμά, είτε είναι απεικονίσεις ιστορικών γεγονότων ή προσώπων όπως ο «Σπάρτακος» ο «Ονέγκιν», η «Άννα Καρένινα», το κλασικό μπαλέτο μεταδίδει μηνύματα, προκαλεί συνειρμούς και στοχασμούς. Με τη γλώσσα του σώματος αντικατοπτρίζουμε τον έρωτα, τη ζωή, τον θάνατο, την ταξική ανισότητα, την κοινωνική και ατομική εξέγερση, τη μοναξιά, τη λύπη, τον φθόνο, την εκδίκηση, την αλαζονεία και πολλά άλλα ζητήματα. Η αισθητική και η ηθική του κλασικού μπαλέτου μας δείχνει την πάλη της ομορφιάς και του καλού ενάντια στην ασχήμια και το κακό.

Θα σας πω ένα ενδεικτικό παράδειγμα: Πρόσφατα χόρεψα τον πρωταγωνιστικό ρόλο στη «Λίμνη των Κύκνων» που είναι ένα από τα πιο εμβληματικά έργα του κλασσικού μπαλέτου σε μουσική του Τσαικόφσκι και χορογραφία του Νουρέγιεφ. Αν και φαινομενικά είναι ένα παραμύθι που κινείται στον χώρο της φαντασίας, το μπαλέτο αυτό είναι γεμάτο συμβολισμούς που αντικατοπτρίζουν και τη σύγχρονη πραγματικότητα. Ο μάγος Ρότμπαρτ συμβολίζει το κακό, τη διαπλοκή, τον δόλο. Η κόρη του Οντίλ, ο μαύρος κύκνος, συμβολίζει το δόλωμα, την αποπλάνηση, την εξαπάτηση, την υλοποίηση του κακού. Ο Σίγκφριντ είναι ο ερωτευμένος νέος που πέφτει θύμα του δόλου. Ενώ η Οντέτ, ο άσπρος κύκνος, συμβολίζει την αγάπη, την αγνότητα, την επιθυμία να απελευθερωθεί από τις δυνάμεις του κακού. Στο ίδιο έργο υποδύομαι και τους δύο ρόλους. Την Οντέτ η οποία νιώθει μέσα στη θλίψη της σκλαβιάς της το αγνό συναίσθημα του έρωτα και την ελπίδα για απελευθέρωση και η οποία ονειρεύεται έναν κόσμο χωρίς τις δυνάμεις του κακού. Χορεύοντας την Οντίλ μετατρέπομαι σε μια ομορφιά ψεύτικη, φθονερή, σε ένα ύπουλο και δόλιο πνεύμα το οποίο πρέπει να διασπείρει τη διχόνοια, να ξεγελάσει και στο τέλος να διασπάσει τις όμορφες σχέσεις. Ο μαύρος κύκνος, στην εκδοχή του Νουρέγιεφ στο τέλος νικά. Γνωρίζω ότι ο «μαύρος κύκνος» χρησιμοποιείται ως όρος και στην οικονομία και στην πολιτική συμβολίζοντας το καταστροφικό στοιχείο με τις απρόβλεπτες συνέπειές του. Νομίζω ότι με όλα αυτά που συμβαίνουν γύρω μας ο μαύρος κύκνος περιφέρεται και σήμερα νικητής και τροπαιοφόρος σπέρνοντας το κακό και την ασχήμια. Είναι ασχήμια και κακό η καταστροφή της Μάνας Φύσης, οι ιμπεριαλιστικοί πόλεμοι, η επιβολή των ισχυρών πάνω στους αδύνατους, η φτώχια και οι κοινωνικές ανισότητες, ο ρατσισμός, ο εθνικισμός, ο νεοφασισμός, ο θρησκευτικός φανατισμός και η κάθε μορφή μισαλλοδοξίας. Αλήθεια, έχει άνθρωπο με ενσυναίσθηση που αντέχει να βλέπει τους πυραύλους να σπέρνουν τον όλεθρο, να βλέπει σκοτωμένα παιδιά και καραβάνια προσφύγων; Φαίνεται δυστυχώς, ότι ο Νίκος Γκάτσος και ο Μάνος Χατζιδάκις επιβεβαιώνονται καθημερινά. «…δεν αλλάζουν οι καιροί. Με φωτιά και με μαχαίρι, πάντα ο κόσμος προχωρεί/ Καληνύκτα Κεμάλ, αυτός ο κόσμος δεν θα αλλάξει ποτέ».

Μπορούμε όμως οι ευαίσθητοι άνθρωποι και οι ορθολογικοί ηγέτες να σταματήσουμε την επέλαση του μαύρου κύκνου; Την απάντηση τη δίνει με ένα ωραίο αλληγορικό στοχασμό ένας σπουδαίος πορτογάλος λογοτέχνης, ο νομπελίστας Ζοζέ Σαραμάγκου: «Ο χειρότερος από όλους τους τοίχους είναι μια πόρτα της οποίας δεν έχεις το κλειδί». Την πόρτα τη βλέπουμε. Το ζήτημα είναι να βρούμε το κλειδί. Σίγουρα οι τέχνες δεν μπορούν από μόνες τους να αλλάξουν τον κόσμο. Όμως με τη φαντασία, τον ανθρωπιστικό και διεθνιστικό τους χαρακτήρα και ρόλο δείχνουν το δρόμο στους πολιτικούς για να βρουν το κλειδί.

Κύριε Πρόεδρε,

Ως Κύπρια πολίτης που ζει και εργάζεται στο εξωτερικό, πάντα νιώθω περήφανη για τη χώρα μου, όμως από την άλλη με ενοχλεί και με μελαγχολεί η διχοτομημένη μου πατρίδα. Ένα από τα όνειρά μου είναι να χορέψω στην Αμμόχωστο, στην αρχαία Σαλαμίνα, σε μια ελεύθερη και επανενωμένη Κύπρο χωρίς ξένα στρατεύματα και βάσεις, όπου όλοι οι κάτοικοί της Ελληνοκύπριοι, Τουρκοκύπριοι, Αρμένιοι, Λατίνοι, Μαρωνίτες να ζούμε σε ειρήνη και ευημερία. Ονειρεύομαι το νησί μας, την ευρωπαϊκή Κύπρο ως μια γέφυρα ειρήνης και συνεργασίας των λαών της περιοχής και όχι ως ένα ορμητήριο πολεμικών ανταγωνισμών.

Με ενοχλεί ακόμη κάτι: Αυτό που μας έμεινε «ρετσινιά» και που το λέμε τελικά όλοι για να αυτοσαρκαζόμαστε. Εννοώ το άσχημο και πονηρό: «This is Cyprus». Η πλειοψηφία του λαού μας όμως θέλουμε μια άλλη Κύπρο. Όχι αυτήν της διαπλοκής, της διαφθοράς, της ιδιοτέλειας, της απληστίας και της αλαζονείας.

Αγωνιστείτε κύριε Πρόεδρε, κυρία υφυπουργέ, αγωνιστείτε για να μετατραπεί η πολιτική σε αισθητική. Επενδύστε περισσότερο στον πνευματικό πολιτισμό και εμπνευστείτε από την ομορφιά και τα μηνύματα που παράγουν οι Τέχνες. Συνδεθείτε περισσότερο με τους ανθρώπους του πολιτισμού. Προωθείστε περισσότερο τις τέχνες στα σχολεία, ακόμη και στον στρατό και ενισχύστε τις πολιτιστικές πρωτοβουλίες. Άλλωστε, για να κάνουμε μια σύγκριση αρκεί να αναρωτηθούμε. Είδατε ποτέ να βγαίνει κάποιος από το θέατρο, το μουσείο, τη βιβλιοθήκη και άλλους χώρους πολιτισμού και να βρίζει, να ρίχνει πέτρες, να βιαιοπραγεί, να θέλει να σκοτώσει τον «άλλο», τον ποδοσφαιρικά διαφορετικό; Και όμως αυτές τις εικόνες βλέπουμε δυστυχώς σήμερα στα γήπεδά μας. Δεν είναι τελικά μόνο η υλική ευημερία, τα οικονομικά πλεονάσματα και οι πύργοι που καθορίζουν την ποιότητα ζωής ενός λαού. Είναι και η πολιτιστική ανάπτυξη, η πνευματική, ηθική και αισθητική καλλιέργεια των πολιτών. Από αυτήν την έλλειψη καλλιέργειας είναι που παράγονται τα φαινόμενα της βίας και της κάθε μορφής παρανομίας.

Επανερχόμενη τώρα στον επαγγελματικό μου χώρο, νομίζω ότι έχει ωριμάσει η ιδέα για τη δημιουργία μιας Κρατικής Ομάδας Χορού ανάλογης του Θεατρικού Οργανισμού Κύπρου και της Συμφωνικής Ορχήστρας Κύπρου. Θα ήταν καλό οι αρμόδιοι κρατικοί φορείς να συζητήσουν αυτή την ιδέα με τους Συνδέσμους Χορού και να βρουν τη λύση.

Κύριε Πρόεδρε, κυρία Λούκη Νέμιτσα, κύριε Τάκη Νέμιτσα θέλω να κλείσω την ομιλία μου με κάτι πολύ όμορφο, πολύ αισιόδοξο, πολύ αισθητικό. Ο μεγάλος και οικουμενικός ποιητής Γιάννης Ρίτσος έγραψε: «Εμείς αδερφέ μου τραγουδάμε για να σμίξουμε τον κόσμο». Συνεχίζοντας τη σκέψη του ποιητή, θέλω να υπογραμμίσω ότι και εμείς αδερφέ μου, χορεύουμεγια να σμίξουμε τον κόσμο.

Σας ευχαριστώ πολύ.